b'\n_START_ARTICLE_\nTuomarien kirja\n_START_SECTION_\nHistoria\n_START_PARAGRAPH_\nKirjan nimi tulee siit\xc3\xa4, ett\xc3\xa4 se k\xc3\xa4sittelee tuomareita. Teos kuvailee aikaa, joka sijoitetaan luvatun maan valloituksen ja kuningaskunnan perustamisen v\xc3\xa4lille, jolloin tuomarien esitet\xc3\xa4\xc3\xa4n hallinneen Israelin heimoja. Raamatun kronologiassa aika sijoittuu noin vuosiin 1200-1000 eaa. Tuomarit olivat er\xc3\xa4\xc3\xa4nlaisia heimop\xc3\xa4\xc3\xa4llik\xc3\xb6it\xc3\xa4, joiden kuvataan nousseen johtamaan kansaa, kun n\xc3\xa4m\xc3\xa4 rikkoivat Herraa vastaan. Tutkimuksessa on kyseenalaistettu t\xc3\xa4llaisen jakson historiallisuus ja ehdotettu, ett\xc3\xa4 kyseess\xc3\xa4 on my\xc3\xb6hemmin kehitelty historiantulkinta._NEWLINE_Babylonialaisen Talmudin mukaan kirjan on kirjoittanut Samuel. Eksegeettisess\xc3\xa4 tutkimuksessa on kuitenkin kiinnitetty huomiota siihen, ett\xc3\xa4 kirja rakentuu toisiinsa vain l\xc3\xb6yh\xc3\xa4sti liittyvist\xc3\xa4 kertomuksista. Ep\xc3\xa4tasainen rakenne viittaa siihen, ett\xc3\xa4 Tuomarien kirjan kertomukset ovat alun perin eri ajoilta per\xc3\xa4isin olevia erillisi\xc3\xa4 kertomuksia. Yksitt\xc3\xa4isten kertomusten ajoittaminen on kiistelty kysymys: ne saattavat perustua varhaisiin heimotraditioihin tai olla my\xc3\xb6h\xc3\xa4ist\xc3\xa4 fiktiota. Tutkimuksessa esitet\xc3\xa4\xc3\xa4nkin usein, ett\xc3\xa4 kertomusten kokonaisuus on toimitettu yhteen noin 500-400 eaa. osana Deuteronomistista historiateosta. T\xc3\xa4t\xc3\xa4 toimitushistoriaa tutkittaessa on esimerkiksi huomattu, ett\xc3\xa4 kirjan alkupuolisko (Tuom. 1:1-2:5) on todenn\xc3\xa4k\xc3\xb6isesti lis\xc3\xa4tty kirjaan my\xc3\xb6hemmin._NEWLINE_Kuolleenmeren k\xc3\xa4\xc3\xa4r\xc3\xb6jen joukosta on l\xc3\xb6ydetty yleisesti k\xc3\xa4ytetyst\xc3\xa4 Tuomarien kirjan masoreettisesta tekstist\xc3\xa4 poikkeava k\xc3\xa4sikirjoitus. Siit\xc3\xa4 puuttuu kokonaan jakso Tuom. 6:7-10, mik\xc3\xa4 vahvistaa, ett\xc3\xa4 katkelma on tekstiin my\xc3\xb6hemmin tehty lis\xc3\xa4ys.'